News Update: BOJ ประกาศคงนโยบายการเงิน เตือนเงินเยนอ่อนค่า ต่ำสุดรอบ 24 ปี สร้างความไม่แน่นอนต่อเศรษฐกิจ ยืนยันพร้อมแทรกแซงตลาดเงินหากจำเป็น - FINNOMENA
ธนาคารกลางญี่ปุ่น (BOJ) คงนโยบายการเงินผ่อนคลายและอัตราดอกเบี้ยในระดับต่ำเป็นพิเศษตามคาด ตอกย้ำว่ารัฐบาลยังคงมุ่งเน้นกระตุ้นเศรษฐกิจที่ได้รับผลกระทบจากการแพร่ระบาดของโควิด-19 แม้ธนาคารกลางทั่วโลกจะใช้นโยบายเข้มงวดแล้วก็ตาม
17 มิ.ย. 2565

ธนาคารกลางญี่ปุ่น (BOJ) คงนโยบายการเงินผ่อนคลายและอัตราดอกเบี้ยในระดับต่ำเป็นพิเศษตามคาด ตอกย้ำว่ารัฐบาลยังคงมุ่งเน้นกระตุ้นเศรษฐกิจที่ได้รับผลกระทบจากการแพร่ระบาดของโควิด-19 แม้ธนาคารกลางทั่วโลกจะใช้นโยบายเข้มงวดแล้วก็ตาม
คณะกรรมการ BOJ มีมติคงอัตราดอกเบี้ยนโยบายที่ระดับ -0.1% และคงเป้าหมายผลตอบแทนพันธบัตรรัฐบาล 10 ปี ที่ประมาณ 0.25% ส่งผลให้เงินเยนอ่อนค่า 1.7% เมื่อเทียบกับดอลลาร์ สู่ระดับต่ำสุดในรอบ 24 ปี เนื่องจากส่วนต่างอัตราดอกเบี้ยนโยบายระหว่างญี่ปุ่นและสหรัฐฯ ยังคงขยายกว้างขึ้น
ท่ามกลางการขึ้นดอกเบี้ยนโยบายของธนาคารกลางทั่วโลก การคงอัตราดอกเบี้ยนโยบายของ BOJ ได้สร้างความกังวลให้แก่ตลาดทุน เนื่องจากส่วนต่างอัตราดอกเบี้ยที่ขยายกว้างทำให้เกิดการเก็งกำไรในตลาดตราสารหนี้มากขึ้น
ผู้ว่าการธนาคารกลางญี่ปุ่นได้ออกมาเตือนว่า เงินเยนที่อ่อนค่าลงอย่างรวดเร็ว ได้เพิ่มความไม่แน่นอนต่อแนวโน้มเศรษฐกิจ และสร้างความลำบากต่อภาคธุรกิจ
ทำให้ในการซื้อขายช่วงเช้าของวันศุกร์ (17 มิ.ย.) อัตราผลตอบแทนพันธบัตรรัฐบาลญี่ปุ่น (JGB) อายุ 10 ปี แตะระดับสูงสุดในรอบ 6 ปี ที่ 0.268% สูงกว่าเพดานอัตราผลตอบแทนที่ BOJ ตั้งไว้ 0.25% ก่อนจะลงมาที่ 0.22% หลังจากการตัดสินใจด้านนโยบายของ BOJ
ขณะนี้ BOJ ตกอยู่ในสภาวะกลืนไม่เข้าคายไม่ออก แม้อัตราเงินเฟ้อญี่ปุ่นตํ่ากว่าชาติตะวันตก ทำให้นโยบายกระตุ้นเศรษฐกิจสามารถดำเนินการต่อไปได้ แต่นโยบายดังกล่าวได้ส่งผลให้ค่าเงินเยนอ่อนค่าลง จึงกระทบต่อเศรษฐกิจที่ต้องพึ่งพาการนำเข้าเชื้อเพลิงและวัตถุดิบอย่างมาก
ทั้งนี้ BOJ ยังคงจับตาดูผลกระทบจากการเคลื่อนไหวของนโยบายการเงินที่อาจส่งผลต่อเศรษฐกิจต่อไป และเพิ่มคำเตือนถึงค่าเงินเยนที่อ่อนค่าลง ซึ่ง BOJ ยังคงยืนยันความพร้อมในการแทรกแซงตลาดการเงินหากมีความจำเป็น
อ้างอิง:https://www.reuters.com/markets/currencies/boj-maintain-ultra-low-rates-sound-warning-over-weak-yen-2022-06-16/
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
ญี่ปุ่น
ธนาคารกลางญี่ปุ่น
เศรษฐกิจ
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA